Broj: 711-I-1605-M-129/23-02-19

Zagreb, 28. srpnja 2023.

 **MARIO PEJIĆ**

 **direktor trgovačkog društva Brod-Turist d.o.o.**

**Predmet: mišljenje na zahtjev obveznika Marija Pejića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je, dana 14. srpnja 2023. pod brojem 711-U-5442-M-129/23-01-28, zaprimilo zahtjev za mišljenje koji je podnio obveznik Mario Pejić, direktor trgovačkog društva Brod-Turist d.o.o.

U podnesenom zahtjevu obveznik postavlja upit može li, kao nositelj SOPG-a (samoopskrbnog poljoprivrednog gospodarstva) aplicirati na natječaje za Mjere 6 programa ruralnog razvoja. Obveznik navodi kako se radi o bespovratnim sredstvima iz mjere 6.2.1. „Potpora ulaganju u pokretanje nepoljoprivrednih djelatnosti u ruralnim područjima“.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu ZSSI),

na 17. sjednici održanoj 28. srpnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je uvidom u službene internetske stranice Agencije za plaćanja u poljoprivredi, ribarstvu i ruralnom razvoju (dalje u tekstu Agencija) utvrdilo kako Mjera 6.2. pod nazivom „Potpora ulaganju u pokretanje nepoljoprivrednih djelatnosti u ruralnim područjima“ predstavlja jednu od šest mjera za koju natječaj raspisuje Agencija kao i da se radi o Mjeri za koju se mogu javiti isključivo pravne i fizičke osobe koje su upisane u Registar poljoprivrednika Dakle, radi se o postupku u isključivoj nadležnosti Agencije.

Slijedom navedenog, a budući da navedeni natječaj provodi isključivo Agencija te da tijelo javne vlasti u kojem obveznik obnaša dužnost ni na koji način ne sudjeluje u navedenom postupku dodjele ili financiranja navedene Mjere, Povjerenstvo nije utvrdilo postojanje okolnosti koje bi upućivale da bi obveznik, ukoliko zadovoljava uvjete za financiranje, apliciranjem na predmetni natječaj i posljedično korištenjem navedene Mjere bio u sukobu interesa ili u povredi neke od odredbi ZSSI-a.

Pritom Povjerenstvo napominje obvezniku kako prihode koje ostvaruje djelatnošću SOPG-a, pa tako i sredstva koja mu budu isplaćena od strane Agencije u sklopu Mjere, mora prijaviti u imovinskoj kartici.

Isto tako, a budući da iz naziva Mjere za koju će obveznik namjerava aplicirati, proizlazi da se radi o ulaganju financijskih sredstava za pokretanje nepoljoprivrednih djelatnosti, Povjerenstvo ukazuje obvezniku kako isti može biti nositeljem SOPG-a samo ukoliko je SOPG registriran isključivo za obavljanje poljoprivredne djelatnosti. Naime, ako bi SOPG registrirao i za obavljanje dopunskih djelatnosti obveznik poslove upravljanja SOPG-om mora prenijeti na drugog člana SOPG-a, budući da bi u protivnom bio u povredi odredbi ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Mariju Pejiću, elektroničkom dostavom
2. Objava na internetskoj stranici Povjerenstva
3. Pismohrana